Il-Bank Ċentrali ta’ Malta ħabbar li l-banek u l-istituzzjonijiet finanzjarji liċenzjati mill-MFSA ġew ordnati jagħtu moratorju ta’ sitt xhur fuq il-ħlasijiet lura tal-kapital u l-imgħax lil min issellef u ġie milqut ħażin mill-Covid-19. B’konformità ma’ dawn ir Regolamenti, il-Bank Ċentrali ta’ Malta ħareġ id-Direttiva 18 sabiex jiddefinixxi l-eliġibbiltà tal-moratorju u kundizzjonijiet oħra relatati mal-implementazzjoni. Il-Bank Ċentrali qal li l-moratorju japplika għal self li ngħata qabel l-1 ta’ Marzu 2020; kemm jekk huma individwi, familji jew negozji, u li jistgħu juru li ġew affettwati ħażin mill-pandemija. Il-klijenti li iridu jagħmlu użu mill-morarorju jridu japplikaw mal-istituzzjonijiet li magħhom għandhom il-kont sat-30 ta’ Ġunju. Ġie ċċarat li l-banek ma jistgħu jimponu ebda penali meta japprovaw din is-sospensjoni tal-ħlas tal-kapital u l-imgħax għal perjdou ta’ sitt xhur, li jibdew mal-approvazzjoni tal-applikazzjoni. Fl-aħħar ġimgħat il-banek f’Malta ħabbru li qed joffru skemi ta’ moratorji li jvarjaw bejn tliet xhur u sena.